b'\n_START_ARTICLE_\nProtirevolucionarni tabor\n_START_PARAGRAPH_\nProtirevolucionarni tabor med drugo svetovno vojno na Slovenskem so sestavljale razne politi\xc4\x8dne stranke, organizacije in institucije, ki so nasprotovale Osvobodilni fronti (OF) in njenemu partizanskemu gibanju, ki ju je vodila Komunisti\xc4\x8dna partija Slovenije. Protirevolucionarni tabor je zagovarjal povojno obnovitev Kraljevine Jugoslavije in navezavo na zahodne zaveznike. Protirevolucionarne organizacije so se izogibale upiranju okupatorskim re\xc5\xbeimom, z njimi so pogosto kolaborirale._NEWLINE_Prvo politi\xc4\x8dno predstavni\xc5\xa1tvo me\xc5\xa1\xc4\x8danskih strank je bil Narodni odbor, ki je nastal takoj po napadu sil osi na jugoslavijo 6. aprila 1941. Maja 1942 je bila namesto njega oblikovana Slovenska zaveza._NEWLINE_Skupine protirevolucionarnega tabora so razpolagale z lastnimi paravoja\xc5\xa1kimi enotami (legijami). Pripadniki legij so se pod pokroviteljstvom okupatorjev zdru\xc5\xbeili v dve milici: najprej v Prostovoljno protikomunisti\xc4\x8dno milico (MVAC), po uni\xc4\x8denju le-te pa v Slovensko domobranstvo. Del protirevolucionarnega tabora so bili tudi \xc4\x8detniki, ki so nastali iz pora\xc5\xbeene jugoslovanske vojske._NEWLINE_Ob koncu vojne leta 1945 so si pripadniki protirevolucionarnega prizadevali, da bi Slovenijo zasedli zahodni zavezniki. Vendar so slovensko ozemlje osvobodili partizani, OF pa je prevzela oblast. Nova komunisti\xc4\x8dna oblast je obra\xc4\x8dunala s protirevolucionarnim taborom. Najhuj\xc5\xa1o obliko obra\xc4\x8duna so predstavljali izvensodni poboji. Vsem strankam razen Komunisti\xc4\x8dne partije je bil po vojni onemogo\xc4\x8den politi\xc4\x8dni nastop: z Nagodetovim procesom je bila onesposobljena \xc5\xa1e zadnja opozicijska stranka. Po nedemokrati\xc4\x8dnih volitvah 11. novembra 1945, na katerih je Osvobodilna fronta prejela 85\xc2\xa0% glasov, je Slovenija postala socialisti\xc4\x8dna republika v okviru enopartijske Socialisti\xc4\x8dne federativne republike Jugoslavije.\n_START_SECTION_\nPredvojno stanje\n_START_PARAGRAPH_\nVodilna slovenska stranka predvojnega obdobja je bila Slovenska ljudska stranka (SLS), ki je u\xc5\xbeivala podporo Cerkve. Biv\xc5\xa1i duhovnik in vodja stranke, Anton Koro\xc5\xa1ec, je zagovarjal politiko zbli\xc5\xbeanja z nacisti\xc4\x8dno Nem\xc4\x8dijo. Kot minister izobrazbe v vladi Ma\xc4\x8dek-Cvetkovi\xc4\x8d je oktobra 1940 uvedel dva anti-semitska zakona: eden je omejil poslovanje Judov v \xc5\xbeivilski industriji, drugi pa je omejil dele\xc5\xbe judovskih \xc5\xa1tudentov v srednjih in visokih \xc5\xa1olah. Po Koro\xc5\xa1\xc4\x8devi smrti je vodstvo SLS prevzel duhovnik Franc Kulovec, prvi politik, ki je zagovarjal podpis Trojnega pakta med Jugoslavijo in nacisti\xc4\x8dno Nem\xc4\x8dijo ter fa\xc5\xa1isti\xc4\x8dno Italijo.\n_START_SECTION_\nSlovenska zaveza\n_START_PARAGRAPH_\nVerjetno maja 1942 je bila predvsem na zahtevo Mihajlovi\xc4\x87evih predstavnikov v Sloveniji ustanovljena Slovenska zaveza. Postala je glavni medstrankarski organ protirevolucionarnega tabora. Zdru\xc5\xbeevala je predstavnike katoli\xc5\xa1kega in liberalnega tabora ter socialisti\xc4\x8dne stranke. \xc4\x8ceprav med njimi ni bilo slo\xc5\xbenosti, jih je zbli\xc5\xbeala skupna nevarnost komunizma._NEWLINE_V svojem narodnem programu si je \xc5\xbeelela obnoviti Kraljevino Jugoslavijo, ki naj bi bila federativno urejena, socialne in politi\xc4\x8dne spremembe, njene meje pa naj bi se skladale z etni\xc4\x8dnimi, saj je zagovarjala zdru\xc5\xbeitev vseh Slovencev v eni dr\xc5\xbeavi._NEWLINE_Del slovenskih politikov z nekdanjim banom dr. Natla\xc4\x8denom je vodil dvojno politiko, Z \xc5\xbeeljo, da bi ohranil slovensko avtonomijo, je za\xc4\x8del sodelovati z okupatorjem, hkrati pa je tako sku\xc5\xa1al ohraniti oblast in svoj polo\xc5\xbeaj v dru\xc5\xbebi._NEWLINE_Konec maja 1941 je SLS ustanovila ilegalno Slovensko legijo. Pridru\xc5\xbeili so se ji tudi nekateri liberalci. Legija, ki je bila malo\xc5\xa1tevilna, bi voja\xc5\xa1ko za\xc4\x8dela delovati \xc5\xa1ele, ko bi se zavezniki pribli\xc5\xbeali Sloveniji. Avgusta 1941 so Sokoli (tisti zunaj OF) ustanovili svoj vojni svet in Sokolovsko legijo. S to ilegalno vojsko so si liberalci \xc5\xbeeleli obnoviti \xc2\xbbveliko Jugoslavijo\xc2\xab\xc2\xa0kot kraljevino in dr\xc5\xbeavo socialne blaginje. Poleg omenjenih dveh je nastala \xc5\xa1e strankarsko neopredeljena Narodna legija._NEWLINE_Strpnost do OF je v posebni izjavi v novembru 1941 pokazala le Sokolovska legija. Takrat so Stra\xc5\xbearji in Mladci iz tabora SLS \xc5\xbee urili svoje \xc4\x8dlane, ki so pozneje postali jedro protikomunisti\xc4\x8dnih enot._NEWLINE_Slovenska zaveza se je z Italijani za\xc4\x8dela pogajati o ustanovitvi lastnih oboro\xc5\xbeenih enot. \xc4\x8ceprav bi jih uporabljali le za boj proti komunizmu, v za\xc4\x8detku Italijani iz presti\xc5\xbenih vzrokov v to niso privolili._NEWLINE_Zaradi vedno ve\xc4\x8djega revolucionarnega nasilja v Ljubljanski pokrajini je Slovenska zaveza od maja 1942 naprej spodbujala nastajanje oboro\xc5\xbeenih oddelkov. Tudi Italijani so zaradi uspe\xc5\xa1ne spomladanske partizanske ofenzive dovolili njihovo ustanavljanje. V Ljubljanski pokrajini so v mestih nastale ilegalne oboro\xc5\xbeene skupine, na pode\xc5\xbeelju pa va\xc5\xa1ke stra\xc5\xbee, oboji so imeli nalogo voditi obrambo pred takim nasiljem. Nasilje je bilo najpogosteje povezano z zasegom hrane. Po hrano so partizani pogosto hodili h kmetom, ki so veljali za njihove politi\xc4\x8dne nasprotnike. \xc4\x8ce so se jim taki kmetje uprli, so jih trpin\xc4\x8dili, nekatere so celo ubili._NEWLINE_Po navodilih, ki jih je izdala Slovenska zveza, naj bi njihove \xc4\x8dete ne napadale partizanov, temve\xc4\x8d bi se pred njimi le branile. Vendar naj ne bi napadali tudi okupatorske vojske, ki jim je pomagala s hrano in oro\xc5\xbejem._NEWLINE_Vzroke za pristop posameznikov v take protikomunisti\xc4\x8dne enote lahko najdemo v \xc5\xbeelji pred za\xc5\xa1\xc4\x8dito pred revolucionarnim nasiljem tudi v njihovem strahu pred izgubo zemlje, v bojazni da bo omejena njihova pravica do veroizpovedi, da njihovo \xc5\xbeivljenje ne bo potekalo tako kot dotlej, nanje so vplivali tudi ideologija, pritiski, propaganda in \xc5\xbeelja, da bi se z vklju\xc4\x8ditvijo izognili okupatorjevem pritisku. Mo\xc5\xa1tva so dopolnjevali tudi z ljudmi iz italijanskih koncentracijskih tabori\xc5\xa1\xc4\x8d._NEWLINE_Va\xc5\xa1ke stra\xc5\xbee so ustanavljali duhovniki, kajti vodstvo katoli\xc5\xa1ke cerkve v ljubljanski \xc5\xa1kofiji je nasprotovalo komunistom, OF in revolucionarnim akcijam. Ostro so obsojali uboje nekaterih duhovnikov na osvobojenem ozemlju. Po navadi so bili duhovniki tudi antikomunisti, njihovo antikomunisti\xc4\x8dno delovanje pa se je opiralo na pape\xc5\xbeevo izjavo iz leta 1937, ko je komunizem ozna\xc4\x8dil kot najhuj\xc5\xa1e zlo._NEWLINE_V Sloveniji so delovali tudi slovenski \xc4\x8cetniki, ki so pod poveljstvom Karla Novaka maja 1942 objavili poziv jugoslovanskim vojnim obveznikom za vstop v njihove vrste. Skrivaj so organizirali oboro\xc5\xbeene oddelke tako imenovane Jugoslovanske vojske. Partizani so jih za\xc4\x8deli imenovati Plava garda._NEWLINE_Na tak na\xc4\x8din se je na Dolenjskem zbralo ve\xc4\x8d manj\xc5\xa1ih enot, naj\xc5\xa1tevil\xc4\x8dnej\xc5\xa1a med njimi je bila \xc4\x8deta oficirja Dobrivoja Vasiljev\xc4\x87a. Sredi maja 1942 so delovali pod imenom \xc5\xa0tajerski bataljon in Legija smrti pod Gorjanci. Zaradi malo\xc5\xa1tevilnosti so se v glavnem skrivali. Skupaj s partizani so napadli italijansko postojanko Rate\xc5\xbe, hkrati pa lovili in mu\xc4\x8dili aktiviste OF. Ker so \xc5\xa0tajerski bataljon za\xc4\x8deli zasledovati partizani, se je zatekel pod okrilje Italijanov._NEWLINE_Med italijansko ofenzivo na osvobojeno ozemlje so se va\xc5\xa1ke stra\xc5\xbee \xc5\xa1tevil\xc4\x8dno precej pove\xc4\x8dale. Julija 1942 je oskrbo teh enot prevzela italijanska vojska. Uradno jih je za\xc4\x8dela imenovati Milizia volontaria anticomunista - MVAC ali prostovoljna protikomunisti\xc4\x8dna milica. Partizani so jim nadel ime iz ruske dr\xc5\xbeavljanske vojne - bela garda._NEWLINE_Konec leta 1942 je bilo organiziranih \xc5\xbee 71 postojank va\xc5\xa1kih stra\xc5\xbe s prek 4500 vojaki, sredi maja 1943 pa jih je bilo \xc5\xbee \xc4\x8dez 6000. Italijani so jih oskrbovali z oro\xc5\xbejem in pla\xc4\x8devali. Na tako hitro \xc5\xa1irjenje va\xc5\xa1kih stra\xc5\xbe je vsaj deloma vplivalo tudi nasilno ravnanje nekaterih partizanov. Ti so bili ponekod grobi do prebivalstva, nekatere so razglasili za belogardiste samo zato, da so jim lahko prisilno odvzeli hrano ali drugo premo\xc5\xbeenje, nekatere so celo neupravi\xc4\x8deno usmrtili, nekateri partizanski poveljniki \xc2\xbbvojvode\xc2\xab\xc2\xa0so na svojem ozemlju celo odlo\xc4\x8dali o \xc5\xbeivljenju in smrti._NEWLINE_Pred pri\xc4\x8dakovano kapitulacijo Italije so se va\xc5\xa1ke stra\xc5\xbee in \xc4\x8detniki sku\xc5\xa1ali preoblikovati v slovensko narodno vojsko in v ilegali po\xc4\x8dakati prihod zaveznikov. Tedaj so nastali neuspeli poskusi zdru\xc5\xbeitve ali vsaj premirje med partizani in va\xc5\xa1kimi stra\xc5\xbeami._NEWLINE_Po kapitulaciji Italije so partizani za\xc4\x8deli obra\xc4\x8dunavati s \xc4\x8detniki (plavo gardo) in va\xc5\xa1kimi stra\xc5\xbeami (belo gardo), saj so oboji ostali brez italijanske preskrbe._NEWLINE_Ker so \xc4\x8detniki zmotno ra\xc4\x8dunali, da se bodo Britanci kmalu izkrcali v Dalmaciji, so se hoteli umakniti do Kvarnerja in jih pri\xc4\x8dakati tam. Partizani pa so jih v Gr\xc4\x8daricah na Dolenjskem dokon\xc4\x8dno porazili._NEWLINE_\xc5\xa0tevilni pripadniki va\xc5\xa1kih stra\xc5\xbe (bele garde) so se sku\xc5\xa1ali re\xc5\xa1iti na gradu Turjak. Po enotedenskem obleganju so se morali vdati partizanom. TI so jih veliko pobili, nekaterim so sodili na oktobrskem procesu v Ko\xc4\x8devju. \xc5\xa0estnajst so jih obsodili na smrt, \xc5\xa1tiri pa na prisilno delo. Nekaj jih je vstopilo v partizanske vrste, del pa se je prebil do Nemcev. Ti so pozneje postali osnova novo nastalih domobranskih enot. V celoti je bilo jeseni 1943 sodno in zunajsodno usmr\xc4\x8denih prek 400 nasprotnikov OF._NEWLINE_Tako je Slovenska zaveza postopoma izgubljala svoj vpliv. Na pobudo generala Leona Rupnika je nastal Protikomunisti\xc4\x8dni odbor, sam pa je po nem\xc5\xa1ki zasedbi Ljubljanske pokrajine postal predsednik pokrajinske uprave in ustanovitelj ter kraj\xc5\xa1i \xc4\x8das tudi poveljnik Slovenskega domobranstva.\n_START_SECTION_\nOboro\xc5\xbeene sile\n_START_PARAGRAPH_\nGibanja in politi\xc4\x8dne stranke protirevolucionarnega tabora so med vojno ustanavljale legije, lastne paravoja\xc5\xa1ke enote. Pripadniki legij so se zdru\xc5\xbeevali v voja\xc5\xa1ke organizacije, najpomembnej\xc5\xa1e so bile \xc4\x8detniki, MVAC in domobranci. Te organizacije so pogosto sodelovale z okupatorji. Slovenska legija, oboro\xc5\xbeena veja katoli\xc5\xa1ke SLS, je \xc5\xa1tela okrog 6000 \xe2\x80\x93 7000 pripadnikov, ve\xc4\x8dina jih je pristopila k MVAC ali domobranstvu. Sokolska legija je \xc5\xa1tela 700\xe2\x80\x93900 \xc4\x8dlanov, ve\xc4\x8dinoma aktivnih \xc4\x8detnikov. Narodna legija je \xc5\xa1tela 300 \xc4\x8dlanov, skupina Pobratim 500 \xc4\x8dlanov in \xc4\x8dastni\xc5\xa1ka skupina okrog 400 \xc4\x8dlanov.'